Beweerde verkoop van SA se oliereserwes onwettigArgieffoto Die Strategiese Energiefonds (SEF) het glo sonder die medewete van die nasionale tesourie sowat 10 miljoen vate ru-olie in ŉ geslote transaksie teen ŉ ‘baie lae prys’ verkoop. Volgens Business Day Live het die SEF met net die goedkeuring van die minister van energie, Joemat-Pettersson, die ru-olie teen $280 miljoen verkoop. Dit laat die land glo met net sowat 300 000 vate wat nie eens genoeg reserwe vir ŉ enkele dag is nie. Die SEF is glo verplig om ŉ reserwe vir ten minste 20 dae te hou. Pieter van Dalen, DA-LP, het gesê die verkope oortree artikel 54 (2d) van die Wet op Openbare Finansiële Bestuur waarvolgens enige staatsentiteit skriftelike toestemming van die tesourie moet bekom voor ŉ noemenswaardige bate verkoop word. Hy het gesê sy party sal die ouditeur-generaal versoek om die transaksie te ondersoek. Van Dalen het gesê sy party sal die tesourie aanmoedig om die SEF strafregtelik aan te kla, nadat die olie vir ongeveer $28 per vaatjie verkoop is, terwyl die huidige prys $48 per vaatjie beloop. “Enige vorm van ŉ petroltekort sal ons wisselkoers laat tuimel en tot verdere werksverliese ly,” het Van Dalen bygevoeg. “Ons kan nie toelaat dat dit ŉ tweede keer gebeur nie, ná die wisselkoers ŉ knou gekry het toe die minister van finansies onverwags in 2015 afgedank is.” Die Vryheidsfront Plus het gesê die beweerde verkoop van feitlik al Suid-Afrika se oliereserwes sou totaal onwettig en uiters roekeloos wees. Die party het die openbare beskermer versoek om die beweringe sonder verwyl te ondersoek. Anton Alberts, woordvoerder van die VF Plus, het gesê sy party het die OB gevra om die wettigheid van die verkoopproses sonder ŉ oop tender en sonder om die tesourie te ken soos vereis deur die Wet op Openbare Finansiële Bestuur te ondersoek. Die party versoek die OB om ook die rasionaliteit van die besluit om die oliereserwes teen ŉ baie lae prys te verkoop asook die hoeveelheid wat verkoop is, te ondersoek. Die VF Plus rig ook ŉ PAIA-aansoek aan die minister en die SEF om volle openbaarmaking te gee rakende die verkooptransaksies, en veral wie daarby betrokke is. “Nie net is Suid-Afrika op die drumpel van ŉ krediet-afgradering weens die Zuma-kamp se stryd om toegang tot die tesourie en die land se beursie te kry nie, maar dit blyk dat die batestroping van die res van die land se bates onverpoosd voortduur onder ŉ korrupte ANC-regering,” het Alberts bygevoeg. “Dit is daarom van die grootste belang dat die transaksies van die SEF tot op die been oopgevlek word.”